Prædiken i Metodistkirken i Strandby den 4. marts 2018 kl. 10.00 i forbindelse med underskrivelse af aftale mellem Folkekirken og Metodistkirken i Danmark.

Prædiketekst: Johs. 20, 19 – 31

 I Johannesevangeliets kapitel 20 fortæller evangelisten om Jesu opstandelse.

 Han tager os ved hånden og med ind i den tomme grav. Som et kamera der panorerer og fastholder Jesu opstandelse.

 Vi møder Maria Magdalene uden for Jesu grav. Hun græder. Hun møder Jesus. Tror det er havemanden hun taler med. Det er det ikke. Det er den opstandne. Det er Jesus.

 Det er en meget fysisk fortælling: den tomme grav, Jesu ligklæder, stenen der er flyttet bort fra graven, disciplene der løber fra graven og ind til byen for at fortælle om underet, Marias gråd, Jesus der viser sig for disciplene, Jesus der blæser ånde i disciplene, Thomas der stikker hånden ind i Jesu sår.

 I fortalen til Nordens Mytologi fra 1832 taler Grundtvig om mennesket som et guddommeligt eksperiment af støv og ånd. Grundsynet er, at mennesket er skabt i Guds billede, som vi møder det i skabelsesberetningen, hvor det fortælles, at Gud skabte Adam ud af en klump ler, som blev formet til et menneske i hans billede, og at Gud derefter pustede liv i leret. Mennesket er guddommeligt, fordi det er skabt i **Guds billede.**

 I dagens evangelium møder disciplene den opstandne Jesus. Forpjuskede og skræmte sidder de bag lukkede døre, og kan ikke forstå, hvad der er sket. Alle drømme er bristede. Alle forventninger til Jesus er uindfriede. Alt håb synes ude. Men pludselig, pludselig står Jesus iblandt dem. Og han møder dem med de trøsterigeste ord af alle: Fred være med jer.

 Det er som vi synger i salmen: Fred til bod for bittert savn, når det hedder:
 Fred er kirkens velkomstord

og farvel på denne jord,

i vor dåb det til os lød,

skal genlyde i vor død.

Fred med eder! Herrens fred,

nu og i al evighed.

 Mødet med disciplene er også meget fysisk. Jesus lyser Guds fred over disciplene, blæser Guds ånd i dem og siger: Modtag Helligånden.

Med denne fredshilsen og udrustet med Guds Helligånd kan de nu fortsætte Jesu gerning, og gå ud i alverden og forkynde evangeliet om Jesus Kristus.

 Men Thomas har sin tvivl. Thomas er sammen med Peter en af de mere farverige mennesker i personkredsen omkring Jesus. Det er han fordi han skildres med så tydelige menneskelige træk, at vi kan se os selv i ham. Thomas vil have håndfaste beviser på, at det er Jesus der står foran ham. Han vil mærke og røre ved ham, ellers kan han ikke tro.

 Mødet mellem Jesus og Thomas er både bevægende og berigende. Igen: Det er et meget fysisk møde.

Thomas vil røre ved Jesus. Thomas vil mærke sømhullerne i Jesu hænder og stikke en finger ind i spydhullet i Jesu side.

 Sådan kendes det sande menneske: på de sår og mærker, ar og nederlag som et liv påfører os.

 Det der betyder noget for Thomas er at den opstandne er hans Herre. Det vil sige ham, der kendes på naglemærkerne. Ham der hang på korset. Ham der skreg ud i Golgathas mørke: Min Gud, min Gud, hvorfor har du forladt mig?

 Ham vil Thomas møde og mærke før han kan tro. Og han møder ham. Og han tror. Han udbryder: min Herre, min Gud. Dermed siger Thomas, at det er opstandelsen der er forudsætning for troen. Troen springer så at sige ud af opstandelsen. Troen bliver således tillid til, at opstandelsen også gælder mig. Det enkelte menneske.

 Thomas fik lov til at stå over for den opstandne Jesus Kristus. Men hvad med vi andre? Vi har ikke denne fysiske mulighed. Vi har ikke den opstandne og kan mærke sømhuller og spydhuller. Men på en eller anden mærkelig måde, bliver vi alligevel mærket af ham. Vi kan ikke mærke, men vi bliver mærket. Vi kan ikke begribe, men vi kan gribe og vi bliver grebet.

 På en festdag som denne er det godt at blive mindet om at vi alle, læg som præst er blevet grebet af evangeliets ord. At også vi har mærket Guds åndepust på os. At kærlighedens ånd har indgydt kærlighedens fryd i vore menigheder og at sandhedens ånd forvisser os på, at også vi er af Guds Faders små, og derfor beder om, at Guds Helligånd vil sammenknytte os ved troens bånd, som vi skal synge om lidt.

 Det er på baggrund af denne grebethed og på baggrund af at vi er knyttet sammen i troens bånd, at vi for år tilbage satte os sammen, Metodistkirken i Danmark og den danske folkekirke, og begyndte på en teologisk, økumenisk samtale, der har ført til rapporten En tro, en dåb, en nåde.

 Det har været en teologisk rejse, hvor vi har drøftet forskelle og ligheder mellem vore kirker. Forskellen er få. Lighederne mange.

Vores kirkeordninger er forskellige, men det som i sidste ende har samlet os er evangeliet om Jesus Kristus. Ham der hele tiden er hos os med sin: Fred være med jer. Ham der dagligt og vedholdende blæser sin livsånde i os, så får kræfter og mod og glæde ved at være kirke.

 Jesus siger til disciplene: Som Faderen har udsendt jer, udsender jeg jer.

 Vi er som disciplene udsendt med evangeliet. Uforfærdet går vi ud med evangeliet i vore kirkesamfund, og beder til at mulden må blomstre hvor vi træder. Vi sår evangeliets frø, og beder Gud give væksten, så evangeliets frøkorn må blive til trøst og glæde, opmuntring og mod i vore menigheder. Det har Gud gjort i årtusinde. Det vil han gøre til evig tid. Og derfor siger vi med Thomas: Min Herre min Gud.